Saulo ma' iri na ne,
mana' mana' tiquin' na.
To' parapa' xitoton na nonon oro wari' co howa nonon Taramaxicon nexi'.
Je ca hwet con sacerdote co iri' taramaxicon ma'.
Tomi' ac con na:
Xirao' mi' roron pain carta co querec wet nonon oro win judeu iri' cwain,
pain oro xirim ca cut in to xucucun pain Damasco cain.
Ma' ta taxi' cacapa' pain ca tomi' mapa' ca'.
Mam' iri toton co howa nanain oro ca pijim' nucun Jeju pain i cain ne,
quep ac toton tara,
pao' to cut in qui' ac toton tara pain Jerusalém ca'.
Ca tarama' nucucun,
ca narima' nequequem quem,
pao' to cut in qui' tatam ta,
ac i ma' na ca tomi' con taramaxicon nucucun oro sacerdote Saulo ma'.
Mao ac ca na,
wirico Saulo,
wiricoco co ja' ja' nonon quem,
mama' ac caca na.
Jein jein,
wixicam pin iri nanain Damasco ne,
ane ane joc xec qui' ac nein pawin na naran.
Joc xec joc xec mam' pin non Saulo.
Pan' mao ac cain na macan'.
Taraju ac cain na ca tomi' wa:
Saulo.
Para quep em' mapa' ma' quem Saulo,
ac i ma' na ca tomi' con ma'.
Cain' ca wari' ma quem Taramaxicon ne ac ca na.
Wata' ta,
co quep em' ma cwa'.
Jeju ina ta ac con na.
Tequi' pe ra ta ac con na.
Mo hwet rain cidade ma'.
Tomi' xo' ac quem tara wari' pain carawa ca ara ra xim ca'.
Ac i ma' na ca tomi' con Saulo ca tomi' wa ca taraju ca ma'.
Coco' e' nana co ja' ja' nonon Saulo ma'.
Om ca tomi' ac caca,
xi jaxicao' tamana ara tococwa ta.
Taraju paxi' nanain ca tomi' wa ma'.
Ane om querec tocwa co tomi' ma' ne.
Tequi' pe ca' ac cain macan' na Saulo ma'.
Pa paxi' na tocon,
ane om querec mami' ca ne.
Paxi' pe na,
om na tocon.
Je ca coc papan mi' tocwa ma'.
Oro win ma' ca co ja' ja' nonon ma',
coc papan wa' mao ac cocon na pain Damasco.
Pe e' ac ca na Saulo.
Om na tocon.
Om ca cao' ca,
om ca toc ca.
Pe e' na.
Ma' 3 na xec pain ca pe e' ca ma'.
Pe nain Damasco wari' co howa non Jeju quem.
Ananias na wixicon.
Tohwein' ac ca na.
Querec paxi' na,
om ca pi'am ca pain ca tohwein' nucun.
Tomi' ac con na Taramaxicon nexi':
Ananias ac con na.
Ha'?
Wata' ta Taramaxicon ne ac con na.
Hap ra ta Ananias ac con na.
Mao rain wana ca Direita ne wixinain ma'.
Parac iri rain ne,
hwet ac main tara xiricon Judas.
Pe ho' nem wari' co maqui' nain Tarso ra?
Saulo na wixicon ac mon tara.
Tomi' non Iri' Jam quem.
Tohwein' na Saulo.
Querec paxi' na,
om ca pi'am ca pain ca tohwein' nucun.
Ac ca querec quem na Ananias.
Ac ca querec quem na pain ca corom hwet mon pain xirim ca pe pan ca ma'.
Ac ca quep mon na pain mum quem.
Ma' ta ma' mami' ne tucum mon,
ac ca tomi' ac i ma' mon na pain ca tohwein' nucun na ca tomi' con Ananias Taramaxicon nexi'.
Mija nana wari' co tomi' hwet nanapa' con co ma' ta Taramaxicon ne ac ca na Ananias.
Tomi' hwet nanapa' pain oro ca ara ca quem,
pain ca quep em' cocon oro wari' nem pain Jerusalém ta.
Je ca maqui' cain Damasco ca' quem.
Quep quep pi' pin toton oro wari' co howa nonon Jeju ta na.
Wiricoco oro taramaxicon nucucun oro sacerdote co quep roron nonon ta na ca tomi' con Taramaxicon nexi' Ananias ma'.
Om na ta Ananias ac con na Taramaxicon nexi'.
Mo hwet ron Saulo cwain.
Wara tora' inon.
Mi' ton inon pain ca taramaja mi' capa'.
Tomi' hwet tarapa' cocon oro wari' co om judeu nana,
wiricoco oro taramaxicon nucucun quem.
Tomi' hwet tarapa' cocon oro wari' nein Israel ma' quem.
Pijim' hwet iri tarapa' cocon oro wari' ne,
mija ac ne tara ca jain jain ca pain oro carawa ca ara ton non.
Tomi' hwet pan ton pain.
Ac i ma' na ca tomi' xo' con Ananias Taramaxicon nexi'.
Ma ac ca na,
mao ac cain na xirim ca pe pan ca Saulo ma',
corom mao ac ca na,
quep ac con na pain winacon.
Xa' Saulo ac con na.
Tomi' napa' Taramaxicon nexi' Jeju pum,
co hwet pa' nem pain wana pain ca maqui' nem ne.
Hwet ron ta napa' pum.
Ma' ta querec mami' ca,
ma' ta corom hwet con Tamataracon Te ta napa' pum,
ac i ma' na ca tomi' con ma'.
Ane ane camara' ca' ac cain na tocon ca ac tocwixicon hwam ma',
ca tatep pa' nain tocon ira.
Querec mami' ac ca na.
Tequi' pe ac ca na,
ja' ac tocwa na pain com quem.
Xi om ne ca howa pin ara con Jeju ta.
Cao' ac ca na,
wa pin ac ne na ximicon.
Saulo ma',
pe ho' ac cocon na co howa nana ma',
pain Damasco ma'.
Om ca tocwan homa ne xec pain ca pe ho' cocon ma'.